Ako političari i odlaze na zabave sa striptizetama potrudit će se svim silama da javnost to ne dozna, ali povjerenik Hrvatskih laburista za grad Zagreb očito nije tipičan političar. Željko Klisović ne samo da je snimio ples striptizeta na svom rođendanu, nego je snimke i javno objavio na svom facebook profilu. I to više njih. Netki bi rekli hrabro, drugi nesmotreno.

- Je, objavio sam video na svojim stranicama. I što je tu loše? Pa jeste li ih sve pogledali? I zar vam se ne sviđaju? - začudio se Željko Klisović kada smo ga sinoć nazvali da ga upitamo je li on sam objavio video zapise sa striptizetama ili mu je možda neko "podmetnuo".

- To su vama dojavili vjerojatno lažni moralisti iz moje stranke. Da samo znate koliko je u stranku došlo loših ljudi i nevjerojatno je na koje sve načine ljudi žele uspjeti. Zato sam ja i postao povjerenik da to sve očistim. Ja i dalje ne razumijem zašto vi mene zovete i u čemu je problem? - čudio se doktor Klisović zašto ga uopće za tako nešto pitamo.

Kada smo mu napomenuli da je njegov kolega Zvonimir Šostar prošao puno lošije sa slikama koje su bile benignije od njegovih videozapisa, doktor iz Kliničke bolnice Dubrava se samo nasmijao.

- I gdje je Šostar danas? Što mu fali? Ja bih se rado zamijeno s njim - rekao je Klisović kojemu nikako nije jasno zašto uz čelnike stranaka koji se vole nazivati radničkima baš i ne idu snimke bogatih razuzdanih zabava.

- Ja sam to sam stavio, a do mišljenja lažnih moralista mi nije stalo. Što sam trebao samo objavljivati kapelicu koju također imam u dvorištu - zaključio je Klisović i prekinuo daljni razgovor na tu temu uz opasku da ubuduće dogovorimo sastanak ako želimo s njim pričati.

Klisović je, u svakom slučaju, neobičan političar. Kada smo ga nazvali prvo je rekao da je dao ostavku na mjesto povjerenika i da ne zna zašto to stranka na svojim tijelima još nije prihvatila. No, nekoliko minuta kasnije rekao nam je da je od ostavke ipak odustao " jer želi napraviti reda".

No, nebitno od toga hoće li pri ostavci ostati ili će ju ipak povući, još uvijek aktualni šef zagrebačkih laburista pokazao je svojim kolegama da zna kako se tulumari.

Na svom je Facebook profilu objavio čak devet video zapisa na kojem se vidi sve samo ne skromno radništvo: u raskošnoj vili u njegovom vlasništvu zabava započinje pored bazena u obilju alkoholnih pića, gdje gosti stoje obasjani profesionalnom rasvjetom i zabavljaju se uz zvukove glasne glazbe.

Vila je velika i prostrana, ima dva kata i luksuzno je uređena. Kako pokazuje video, zabava se nastavlja u unutrašnjosti, uz obilje pića i decentne konobare. Kadar se zatim premješta u zatamnjenu prostoriju gdje na stolovima plešu raskošno obdarene striptizete koje se izvijaju uz zvukove plesne glazbe.

Malobrojna publika oduševljeno prati svaki pokret plesačica. U jednom kadru vidi se kako Klisović hvata striptizetu koja mu pleše u krilu, no ona odguruje njegovu ruku. Sve u svemu, bila je to luda zabava koja je zasigurno stajala mnogo novca, a šef zagrebačkih Laburista si je to očito mogao i priuštiti. Čini se kako skromnost i štedljivost nisu na popisu Klisovićevih prioriteta, te da mu nije stalo do toga kako će reagirati stranački glasači na ovakvu ekstravaganciju.

Klisović je postavljen od stranačkog vrha i Dragutina Lesara za povjerenika zagrebačke podružnice nedugo nakon lokalnih izbora na kojima Laburisti nisu uspjeli preći ni prag iako su im sve ankete prije izbora davale puno više šansi. Zbog loših rezultata je zagrebačka podružnica raspuštena, a Branko Vukšić, koji je bio njihov kandidat za gradonačelnika, dao je zbog loših izbornih rezultata ostavku i na mjesto nacionalnog potpredsjednika.

Kako doznajemo od preostalih zagrebačkih laburista, Klisović je bio osobni izbor šefa stranke Dragutina Lesara, a kao povjerenik je nedavno donio odluku i o raspisivanju unutastranačkih izbora za 30. studenog ove godine.

Kao što vidimo, kampanja je počela.